KOMISJONI ARUANNE EUROOPA PARLAMENDILE JA NÕUKOGULE

Euroopa Liidu ja Ameerika Ühendriikide vahelise lepingu (mis käsitleb finantstehinguid käsitlevate sõnumiandmete töötlemist ja edastamist Euroopa Liidust Ameerika Ühendriikidesse terroristide rahastamise jälgimise programmi raames) rakendamise ühise läbivaatamise kohta

1. augustil 2010 jõustus Euroopa Liidu ja Ameerika Ühendriikide vaheline leping, mis käsitleb finantstehinguid käsitlevate sõnumiandmete töötlemist ja edastamist Euroopa Liidust Ameerika Ühendriikidesse terroristide rahastamise jälgimise programmi (TFTP) raames.

Menetluslikud aspektid

Lepingu artiklis 13 on ette nähtud, et Euroopa Liidu ja Ameerika Ühendriikide läbivaatamisrühmad, kuhu kuuluvad Euroopa Komisjon, Ameerika Ühendriikide rahandusministeerium ja kahe Euroopa Liidu liikmesriikide andmekaitseasutuse esindajad ning kuhu võivad kuuluda ka julgeoleku- ja andmekaitseeksperdid ja õigusemõistmise küsimustes kogenud isikud, vaatavad kaitsemeetmed, järelevalve ja vastastikust kohaldatavust käsitlevad sätted korrapäraselt ühiselt läbi.

Käesolev aruanne on neljas lepingu ühise läbivaatamise aruanne pärast lepingu jõustumist ja selles käsitletakse 22kuist perioodi alates 1. märtsist 2014 kuni 31. detsembrini 2015. 2011. aasta veebruaris toimunud esimene ühine läbivaatamine hõlmas esimest kuut kuud pärast lepingu jõustumist (1. august 2010 kuni 31. jaanuar 2011); 2012. aasta oktoobris toimunud teine ühine läbivaatamine hõlmas järgmist kahtekümmet kuud (1. veebruar 2011 kuni 30. september 2012). Kolmas ühine läbivaatamine toimus 2014. aasta aprillis ja hõlmas seitsetteist kuud alates 1. oktoobrist 2012 kuni 28. veebruarini 2014. 27. novembril 2013 võttis komisjon vastu komisjoni ja Ameerika Ühendriikide rahandusministeeriumi ühisaruannet käsitleva teatise, milles käsitletakse TFTP raames edastatud andmete väärtust vastavalt lepingu artikli 6 lõikele 6.

Kooskõlas artikli 13 lõikega 3 esindas Euroopa Liitu läbivaatamisel Euroopa Komisjon ja Ameerika Ühendriike Ameerika Ühendriikide rahandusministeerium. Euroopa Liidu läbivaatamisrühma juhtis komisjoni vanemametnik. Rühma kuulusid kaks komisjoni töötajat, kahe andmekaitseasutuse esindajad ja üks Eurojusti õigusekspert.

Neljas ühine läbivaatamine toimus kahes peamises etapis: 1. märtsil 2016 Haagis Europoli ruumides ning 15. ja 16. märtsil 2016 Washingtonis Ameerika Ühendriikide rahandusministeeriumis.

Käesoleva aruande aluseks on kirjalikud vastused ELi poolt enne läbivaatamist Ameerika Ühendriikide rahandusministeeriumile saadetud küsimustikule, rahandusministeeriumi personaliga toimunud vestlustel saadud teave ja rahandusministeeriumi avalikult kättesaadavates dokumentides sisalduv teave. Kasutati ka läbivaatamise käigus Europoli personali antud teavet ning arvesse võeti Europoli ühise järelevalveasutuse 2015. aasta septembri kontrolliaruannet. Et teave oleks täielik, kohtus komisjon ka määratud teenuseosutajaga ja sai temalt teavet.

Soovitused ja järeldused

Ameerika Ühendriikide rahandusministeeriumilt, Europolilt, määratud teenuseosutajalt ja sõltumatutelt järelevaatajatelt saadud teabe, asjakohaste dokumentidega tutvumise ning TFTP raames kogutud andmetes tehtud otsingute tulemuste esindusliku valimi põhjal on komisjon veendunud, et lepingut, selle kaitsemeetmeid ja järelevalvet on nõuetekohaselt rakendatud ning et rahandusministeerium on kolmanda läbivaatamise tulemusi arvesse võtnud. Eelkõige on komisjon rahul andmetele juurdepääsu õigust käsitleva artikli 15 tõlgendamise üle peetud arutelude tulemusega ning sellega, kuidas Ameerika Ühendriikide rahandusministeerium hindab edastatud andmete säilitamise vajadust kooskõlas lepingu artikli 6 lõikega 7.

Europol täidab oma kontrollifunktsiooni täielikus kooskõlas artikliga 4 Ameerika Ühendriikide rahandusministeeriumi edastatud üksikasjalike ja korrapäraselt ajakohastatud lisadokumentide põhjal. Järelevalvemehhanism toimib tõrgeteta ja tagab, et andmete töötlemine vastab artiklis 5 sätestatud tingimustele. Edastamata jäänud andmed kustutatakse kaks korda aastas, et tagada kõikide edastamata jäänud andmete kustutamine hiljemalt viis aastat pärast nende saamist vastavalt lepingu artikli 6 lõikele 4. Edastatud andmete korrapärane hindamine Ameerika Ühendriikide rahandusministeeriumis hõlmab andmete säilitamise tähtaegade hindamist. Ameerika Ühendriikide rahandusministeeriumi veebisaidil on esitatud teave andmete parandamise korra kohta.

Edasise täiustamise huvides soovitab komisjon liikmesriikidel kaaluda korrapärase tagasiside esitamist Ameerika Ühendriikide rahandusministeeriumilt saadud TFTP andmete kohta. Nii saaks veelgi täiustada artiklite 9 ja 10 alusel vahetatavate andmete kvaliteeti ja suurendada andmete hulka. Komisjon kutsub Europoli jätkama TFTP-alase teadlikkuse suurendamist ning toetama liikmesriike, kes paluvad temalt nõu ja kogemuste jagamist artikli 10 kohaste taotluste koostamisel. Europol peab jätkama artikli 4 kohast kontrollifunktsiooni sama põhjalikult ja sõltumatult nagu praegu.

Läbivaatamise raames kinnitas Ameerika Ühendriikide rahandusministeerium kirjalikult 2013. aasta konsultatsioonide käigus esitatud kinnituste õigsust. Sedastati, et alates TFTP lepingu jõustumisest 2010. aasta augustis ei ole Ameerika Ühendriikide valitsus – ei selle ministeeriumid ega ametiasutused – kogunud finantstehinguid käsitlevaid sõnumiandmeid Euroopa Liidus asuvalt määratud teenuseosutajalt, v.a TFTP lepingus lubatud juhtudel. Ameerika Ühendriikide rahandusministeerium sedastas ka, et Ameerika Ühendriikide valitsus on kõnealuse ajavahemiku jooksul esitanud ELis asuvale määratud teenuseosutajale ja Ameerika Ühendriikides asuvale määratud teenuseosutajale üksnes TFTP lepingu artikliga 4 lubatud taotlusi esitada ELis hoitavaid andmeid. Ameerika Ühendriikide rahandusministeerium kinnitas, et Ameerika Ühendriigid täidavad ja kavatsevad ka edaspidi täita täielikult TFTP lepinguga võetud kohustusi.

TFTP on endiselt oluline vahend andmaks õigeaegset, täpset ja usaldusväärset teavet terroristide rahastamise ja terrorismi planeerimise kahtlusega seotud tegevuse kohta. See võimaldab tuvastada ja jälgida terroriste ja nende tugivõrgustikke kogu maailmas.

Komisjonil on heameel, et Ameerika Ühendriikide ametiasutused on muutunud teabe jagamisel veelgi avatumaks. See näitab TFTP väärtust rahvusvahelisel tasandil toimuva terrorismivastase võitluse jaoks. Ühises väärtusaruandes ja käesoleva läbivaatamise raames esitatud üksikasjalik teave TFTP raames kogutud andmete kasutamise võimaluste ja tegeliku kasutamise ning andmete kasutamise konkreetsete juhtumite kohta aitavad veelgi selgitada TFTP toimimist ja selle pakutavat lisaväärtust.

Vaadeldaval ajavahemikul on EL saanud TFTPst rohkem kasu kui varasematel läbivaatamisperioodidel. Mõnel juhul on lepingu alusel esitatud teabest olnud suurt kasu konkreetsete ELi pinnal toimunud terroritegude uurimisel. Ameerika Ühendriikide ametiasutused on ulatuslikult kasutanud lepingu artikli 9 kohast võimalust esitada TFTP raames saadud teavet omal algatusel ELi ametiasutustele. Lisaks on Europol vaatlusalusel perioodil ennetavalt algatanud rea lepingu artikli 10 kohaste taotluste esitamise. See on aidanud suurendada ELi ametiasutuste teadlikkust TFTPst, mille tulemusel on hakatud TFTPd rohkem kasutama.

Lepingu korrapärane läbivaatamine on ülioluline, et tagada selle korrektne rakendamine, luua lepinguosaliste vahel usalduslik suhe ja pakkuda huvitatud sidusrühmadele kindlustunnet TFTP kasulikkuse kohta. Komisjon ja Ameerika Ühendriikide rahandusministeerium on leppinud kokku korraldada järgmine lepingu artikli 13 kohane ühine läbivaatamine 2018. aasta algul.